arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Ég hef leyft mér að flytja tvær brtt. ásamt hv. þm. Vestm. við þetta frv. Fyrri brtt. er um það, að nefnd sú, sem gert er ráð fyrir í 1. gr. frv., skuli kosin af Alþ. hlutbundinni kosningu til tveggja ára í senn, í stað þess að gert er ráð fyrir í frv., að nefndin verði skipuð af sjútvmrh. Leggjum við til, að 1. gr. frv. verði orðuð þannig: „Sameinað Alþingi kýs hlutbundinni kosningu til tveggja ára í senn þrjá menn í nefnd, sem nefnist útflutningsnefnd sjávarafurða. Jafnmargir varamenn skulu kosnir samtímis og á sama hátt. Nefndin kýs sér formann. Með samþykki ríkisstjórnarinnar getur útflutningsnefnd sjávarafurða ráðið sér starfsmenn, eftir því sem nauðsyn krefur.“ Breytingin, sem í okkar till. felst, er sem sagt fyrst og fremst sú, að við leggjum til, að í stað þess, að ráðh. skipi nefndina, verði hún kosin hlutbundinni kosningu af sameinuðu Alþingi til tveggja ára í senn. Að því þarf naumast að færa rök, að þessi háttur er miklu eðlilegri og lýðræðislegri, að Alþ. kjósi slíka n., heldur en að skipun hennar verði á valdi ráðherra eins. Þá leggjum við til í brtt. okkar, sem er önnur brtt. á þskj. 383, að þar sem talað er um „ráðherra“ í 2. gr. frv., skuli koma „ríkisstjórninni“. Einnig þetta er eðlilegri háttur, að ríkisstj. í heild hafi það vald, sem þarna um ræðir, en ekki einstakur ráðherra. Hefur svo einnig verið í þeim lögum, sem í gildi hafa verið um þessi efni frá 1940. Ég vænti, að úr því að hv. þd. hefur ekki viljað fallast á þá till. okkar fulltrúa Sjálfstfl. í sjútvn. að vísa þessu óþurftarmáli frá, þá verði þó a.m.k. á það fallizt að samþykkja þær brtt., sem hér liggja fyrir og ég hef nú lýst.

Forseti (BSt): Með því að hæstv. sjútvmrh. er hér ekki viðstaddur og mér hefur borizt ósk frá hv. þm. Vestm. um, að honum gefist kostur á að taka þátt í meðferð þessa máls, en hann er nú við jarðarför, þá er umr. frestað og málið tekið út af dagskrá.
Þingræður haldnar á Alþingi Íslendinga



Herra forseti. Frv. það, sem hér er til umr., og nál. á þskj. 403 er óþarfi að fara mörgum orðum um. Hér er nánast um leiðréttingu að ræða til samræmis því, sem Alþingi hefur þegar gert varðandi orlofslögin. Frumvarpið fjallar um, eins og hv. þdm. er sjálfsagt kunnugt, að sumarleyfi iðnnema verði nú 18 dagar til samræmis við þá breytingu á orlofslögunum, sem Alþ. hefur þegar samþykkt, og er frv., eins og það er á þskj. 75, það greinargott, að um það þarf ekki langa framsögu. Iðnn. hefur rætt málið og orðið sammála um að mæla með samþykkt þess, en eins og nál. ber með sér, voru tveir nm. fjarverandi, þegar málið var endanlega afgreitt. Nefndin mælir einróma með því, að frv. verði samþykkt í þeirri mynd, sem það var lagt fram.



Herra forseti. Ég vil aðeins þakka hv. iðnn. fyrir afgreiðslu hennar á málinu og láta í ljós þá mjög eindregnu ósk til hv. deildar, að málinu verði hraðað í gegnum deildina, þannig að takist að ljúka því á þessu þingi.
Þingræður haldnar á Alþingi Íslendinga



Herra forseti. Nefndin hefur athugað frv. þetta um breytingu á girðingalögunum og hefur orðið sammála um að mæla með því, að það yrði samþ. með nokkrum breytingum. Nefndin hefur haft málið alllengi til athugunar, og hafa henni borizt bréf og erindi frá ýmsum aðilum um þetta mál, m.a. ályktun frá búnaðarþingi. Nefndin sá sér ekki fært að taka þessar till. að fullu til greina, en hins vegar var henni ljóst, að ýmsir annmarkar væru á lögunum og full nauðsyn væri að bæta úr þeim. Það hefur t.d. komið í ljós, að ákvæði í 9. gr. um það, að eigendum vega væri heimilt að girða kringum vegi sína, hefur orðið til mjög bagalegs trafala fyrir ýmsa landeigendur, sem leyft hafa byggingu sumarbústaða á landi sínu, því að sumir þeirra hafa girt meðfram vegum sínum á báðar hliðar, svo að beitarafnot fyrir búpening viðkomandi bænda hafa torveldazt. Nefndin gerir því till. um, að þetta heimildarákvæði falli niður, en í staðinn komi skýr ákvæði um það, hvernig með skuli fara, þar sem svona stendur á. Ætti það að vera hlutaðeigandi aðilum til gagns, að ákvæði um þetta séu skýr, svo að ekki geti komið til ágreinings um þetta atriði í framtíðinni, en á slíku mun nokkuð hafa borið að undanförnu. Ég hef svo ekki um þetta fleiri orð, en vænti þess, að málinu verði að þessari umr. lokinni vísað til 3. umræðu.



Herra forseti. Þar sem hv. 2. þm. Rang., sem er 1. flm. að þessu frv., er ekki viðstaddur, vil ég leyfa mér f.h. okkar flm. að þakka nefndinni fyrir þau störf, sem hún hefur lagt í þetta frv. Ég vil geta þess, að bæði hv. frsm. n. og form. landbn., hv. þm. Dal., hafa rætt við okkur flm. um þær breytingar, sem nefndin gerir á frv. okkar, og höfum við fallizt á þær. Ég vil einnig geta þess, að ég hefði að vísu kosið þegar í upphafi að gera nokkrar fleiri breytingar á girðingalögunum, en af því varð ekki að sinni af ástæðum, sem ég mun ekki greina hér, en vonandi gefst tækifæri til þess, að það verði gert síðar. Ég vil svo vænta þess, að hv. þm. sjái sér fært að veita málinu brautargengi, svo að það nái fram að ganga á þessu þingi.
Þingræður haldnar á Alþingi Íslendinga



Herra forseti. Í nál. því, sem nú hefur verið útbýtt af hálfu minni hl. allshn., gerir minni hl. grein fyrir skoðunum sínum á þessu máli, og hef ég að svo stöddu engu þar við að bæta. Ég tel því ekki ástæðu til að tefja umræðurnar eða lengja þetta athafnasama þing, sem mér skilst að aðallega starfi utan þingfunda, og vil ég ekki trufla þau störf og læt þvímáli mínu lokið að svo stöddu.
Þingræður haldnar á Alþingi Íslendinga



Herra forseti. Frv. þetta, sem hér liggur fyrir til 2. umr., er komið frá hv. Nd., þar sem það var samþ. með shlj. atkv., en flutt var það af sjútvn. þeirrar deildar að ósk sjútvmrh. Sjútvn. þessarar hv. d. hefur athugað frv. og mælir einróma með því, að það verði samþ. án breytinga. Frv. felur í sér þá breytingu frá eldri lögum, sem eru frá 11. júní 1938 og 9. nóv. 1953, að í stað einnar krónu gjalds af hverri tunnu síldar, sem útflytjendum var skv. þeim lögum gert að greiða vegna kostnaðar við mat, komi nú 50 aura matsgjald á hverja tunnu og að auki skuli síldarsaltendur greiða til síldarmats ríkisins tímakaup matsmanna fyrir þann tíma, sem þeir vinna við matið, eftirlit og annað í þágu saltandans. Er þetta í fullu samræmi við þær reglur og þau lög, sem gilt hafa um fiskmat almennt skv. lögum frá 5. apríl 1948. Tilgangurinn með þessari breytingu á lögunum er í fyrsta lagi sá að jafna þann halla, sem orðið hefur á síldarmatinu hin síðari ár vegna verðhækkana og meiri verkefna matsins, sem eru að miklu leyti bein afleiðing af viðskiptasamningum við önnur lönd um sölu á saltsíld. Í öðru lagi er talið, að það fyrirkomulag, að hver saltandi greiði sjálfur kaup matsmanns i samræmi við þann tíma, sem hann vinnur, muni verða saltendum hvöt til meiri vöruvöndunar, sem að sjálfsögðu mundi hafa m.a. í för með sér minni útgjöld vegna matsins fyrir þá, sem vanda sitt verk, en reynslan hefur sýnt, ekki sízt nú s.l. sumar, að mjög misjafnlega hefur verið unnið að söltuninni, og full þörf á, að það standi til bóta. Sjútvn. hefur leitað umsagnar síldarútvegsnefndar um frv., og hefur hún mælt eindregið með samþykkt þess, og að því er ég bezt veit eru síldarsaltendur einnig hlynntir þeim breytingum, sem felast í frv., og ætti hvort tveggja að vera nokkur trygging fyrir því, að með því sé stefnt í rétta átt.



Herra forseti. Í lögum nr. 23 frá 1953 er heimilað að ákveða, að allar leigubifreiðar í kaupstöðum, fólks- og sendibifreiðar, skuli hafa afgreiðslu á stöð, sem hlutaðeigandi bæjarstjórn viðurkennir. Einnig er í sömu lögum heimilað að takmarka tölu vörubifreiða í Reykjavík. Þessum lögum er svo breytt 1955 með lögum nr. 25 1955. Þar er heimilað að takmarka fjölda leigubifreiða í öllum stærri kaupstöðum landsins, í Reykjavík, Hafnarfirði, Akureyri, Siglufirði, Keflavík og Vestmannaeyjum. Og með þessu frv., sem hér liggur fyrir, er farið fram á að víkka þessa takmörkunarheimild, færa hana niður til kauptúna með 700 íbúa eða fleiri. Samgmn. þessarar hv. d. mælir með frv. óbreyttu. En verði frv. samþ. þannig, þá verður efni laganna í ósamræmi við fyrirsögn laganna upphaflega. Þess vegna þótti n. rétt að bæta við brtt. þess efnis að færa efnismál laganna saman og gefa lögin út sem heild, þegar þetta frv. yrði samþ. og það orðið að lögum. Það er dálítið óviðfelldið að hafa slík lög sem þessi í þrem lögum, og þetta er allt saman mjög fáar lagagreinar og kostar ekki mikla uppprentun. Samgmn. leggur til, að frv. verði samþ. með þessari breytingu.
Þingræður haldnar á Alþingi Íslendinga

forseti (EmJ): Verkefni þessa fundar er það eitt að skýra frá, að störfum Alþingis eða fundarhöldum verður nú frestað um sinn, eða fram yfir páska, til miðvikudagsins 24. þ. m., en þá munu fundir hefjast á ný. Ég vil nota tækifærið til að óska öllum hv. alþm. gleðilegrar hátíðar og þeim, sem fara burt úr bænum til heimila sinna, góðrar ferðar og góðrar heimkomu og að við megum allir hittast hér á ný að þessu þinghléi loknu.



Herra forseti. Ég vil fyrir hönd þingmanna þakka hæstv. forseta góðar árnaðaróskir og veit, að ég mæli það fyrir munn alls þingheims, þegar ég óska honum og hans fjölskyldu alls hins bezta nú og síðar. Bið ég hv. þingmenn um að taka undir þær árnaðaróskír með því að rísa úr sætum. - Þm. risu úr sætum.

Forseti (EmJ): Ég þakka hv. 1. þm. Reykv. fyrir góðar óskir í minn garð og minnar fjölskyldu og hv. alþm. fyrir að hafa tekið undir þær. Þá er verkefni þessa fundar lokið. Til næsta fundar verður boðað með dagskrá, væntanlega 24. þ.m., miðvikudaginn eftir páska. Fundinum er slitið.
Þingræður haldnar á Alþingi Íslendinga



Eins og kunnugt er, var gefin út reglugerð skv. l. um eftirlit með skipum þann 14. jan. s.l., þar sem ákveðið var að skylda nær alla fiskibáta og flestöll skip til þess að vera búin gúmmíbjörgunarbátum. Þessi reglugerð var sett í beinu framhaldi af þingvilja, sem hér hafði komið fram á Alþ. í þessa átt á næsta þingi á undan. Nú hefur hins vegar legið hér fyrir þessu þingi frv., sem gerir ráð fyrir því, að selt verði ákvæði inn í l. um eftirlit með skipum, sem skyldar það, að gúmmíbátar skuli vera á flestum skipum og nær öllum bátum. Það hefur að undanförnu verið unnið að því að samræma það frv., sem hér hefur legið fyrir, við þær reglur, sem nú eru komnar í gildi, og þá samninga, sem við höfum þegar gert við erlendar þjóðir um samstöðu í þessum málum, og ætla ég, að eins og tillögur liggja nú orðið fyrir um afgreiðslu á þessu máli frá sjútvn., sé orðið fullt samkomulag við skipaeftirlitið um afgreiðslu málsins. Eins og nú er lagt til að málið verði afgr. af sjútvn., er því slegið föstu, að þær reglur, sem settar hafa verið um gúmmíbjörgunarbáta, skuli standa óbreyttar, en því í rauninni einu aukið við að binda þetta fast í lögum, sem nú um skeið hefur verið aðeins bundið í reglugerð. Ég tel mjög eðlilegt, að lögunum sjálfum sé breytt í þessum efnum, og hef ekkert við það að athuga, en legg áherzlu á, að þær breyt., sem nú verða gerðar á þessum lögum, geti verið í samræmi við þær ákvarðanir, sem þegar hafa verið teknar af skipaeftirlitinu með reglugerð þeirri, sem út var gefin 14. jan. s.l. og skuldbindingar okkar við erlenda aðila einnig eru bundnar við. En ég tel, að afgreiðsla málsins í þeim búningi, sem það er komið nú í, sé einmitt að fullu í samræmi við þetta. Þar sem málið liggur orðið þannig fyrir, mæli ég eindregið með því, að brtt. frá sjútvn., sem nú liggur hér fyrir varðandi afgreiðslu þessa máls, verði samþ. og málið afgreitt í þeim búningi.



Herra forseti. Vegna þess að frsm. sjútvn. við 2. umr. er ekki viðstaddur á þessum fundi, vil ég aðeins leyfa mér að skýra frá því, að sjútvn.-menn eru sammála um þá brtt., sem fram er borin frá n. á þskj. 441. Hér er um minni háttar breytingar að ræða. Það er tvennt, sem lagt er til að breytt verði í 1. gr. frv. Í fyrsta lagi er lagt til, að á eftir orðunum „auk annarra björgunartækja, sem ákveðin eru í lögum eða reglugerðum“ komi: á hverjum tíma. Það er í raun og veru ekki efnisbreyting, heldur aðeins skýrara orðalag, þannig að greinilega er fram tekið, að miðað sé við reglugerð á hverjum tíma, en að sjálfsögðu geta reglugerðir breytzt og breytast eftir breyttum aðstæðum. Um hina breytinguna er það að segja, að hún er á þá leið, að í staðinn fyrir, að í frvgr., eins og nú er, er kveðið á um, að stærð gúmmíbáta sé miðuð við, að þeir rúmi þá sem á skipi eru, leggur n. til, að þetta verði orðað þannig, að gúmmíbátarnir rúmi minnst þá, sem á skipi eru. Má segja, að þetta sé fremur orðalagsbreyting en efnisbreyting, eins og hin fyrri, og miðar að því að gera orðalagið skýrara.
Þingræður haldnar á Alþingi Íslendinga

Forseti (EmJ): Mér hafa borizt svo hljóðandi bréf frá hæstv. forseta Nd.: „Mér hefur í dag borizt svo hljóðandi bréf frá Guðmundi Í. Guðmundssyni, 7. landsk. þm.: „Þar sem ég mun verða erlendis a.m.k. næstu tvær vikur, leyfi ég mér að óska þess, að varamaður minn taki sæti á Alþingi, þar til ég kem aftur til landsins.“ Þetta er yður, herra forseti, hér með tilkynnt, með ósk um, að þér látið fram fara í sameinuðu þingi rannsókn á kjörbréfi varamanns.“ Þá hefur mér einnig borizt annað bréf, svo hljóðandi: „Mér hefur í dag borizt svo hljóðandi bréf frá Magnúsi Jónssyni, hv. 2. þm. Eyf.: „Hér með leyfi ég mér að tilkynna yður, berra forseti, að Jón Sigurðsson, 2. þm. Skagf., hefur ekki aðstöðu til þess að mæta til þings nú um tveggja vikna skeið vegna sérstakra anna við opinber störf heima í héraði, og er það ósk hans, að varamaður hans, séra Gunnar Gíslason, taki á meðan sæti hans á Alþingi.“ Þetta er yður, herra forseti, hér með tilkynnt, með ósk um, að þér látið fram fara í sameinuðu þingi rannsókn á kjörbréfi varamanns.“ Það mun hafa verið leitað til kjörbréfanefndar um afgreiðslu kjörbréfa, en hún ekkí hafa lokið störfum, og verður þess vegna gefið fundarhlé í einn stundarfjórðung eða til kl. 2, ef n. gæti á þeim tíma lokið rannsókn kjörbréfanna. 



Herra forseti. Kjörbréfanefnd hefur haft til athugunar kjörbréf tveggja varaþingmanna, séra Gunnars Gíslasonar í Glaumbæ, sem er varaþingmaður Sjálfstfl., kosinn af D-lista í Skagafjarðarsýslu. Við athugun á því kjörbréfi hefur komið fram, að nm. voru sammála um að mæla með því, að kosningin yrði talin gild og kjörbréfið samþykkt. Þá hefur n. haft til athugunar kjörbréf varaþingmanns, Gunnlaugs Þórðarsonar, Reykjavík, sem fyrsta varauppbótarþingmanns Alþýðuflokksins, og við athugun á því máli klofnaði n. þannig, að meiri hlutinn, ég, hv. þm. N-Þ. og hv. 1. landsk. þm., leggur til, að kjörbréfið sé samþykkt, en hv. sjálfstæðismenn í n. munu sitja hjá, en hv. 1. þm. Reykv. mun gera grein fyrir hjásetu þeirra. Ég ber því hér fram annars vegar till. nefndarinnar í heild sinni um það að samþykkja kjörbréf Gunnars Gíslasonar og hins vegar till. meiri hlutans um að samþykkja kjörbréf Gunnlaugs Þórðarsonar.



Herra forseti. Svo sem kunnugt er, töldum við sjálfstæðismenn, að Alþfl. ætti ekki rétt á uppbótarþingmönnum eða landskjörnum þingmönnum skv. úrslitum síðustu kosninga. Alþingi úrskurðaði hins vegar á annan veg. Út af fyrir sig vefengjum við ekki, að úr því að kjörbréf þessara þingmanna hefur verið tekið gilt, þá eigi þeir einnig rétt á varamönnum, og við efumst heldur ekki um, að Gunnlaugur Þórðarson sé eftir reglunum um varamenn rétt kjörinn varamaður, og höfum því ekkert á móti því að taka hans kjörbréf gilt, en teljum þó réttara að sitja hjá við atkvgr. með hliðsjón af skoðun okkar varðandi rétt Alþfl. yfirleitt til uppbótarþingmanna að þessu sinni.
Þingræður haldnar á Alþingi Íslendinga



Herra forseti. Þetta frv., sem hér liggur fyrir um breyt. á lögum um kosningar til Alþingis, er í sjálfu sér mikið rætt nú þegar. Þó að það hafi ekki verið rætt í þessari hv. deild, þá hefur í sameinuðu Alþingi verið rætt mjög um efni þess og það svo ýtarlega, að ég tel alveg óþarft að bæta við það hér, því að það yrði endurtekning á því, sem er búið að segja og segja meira að segja oft í umræðum um mál, sem er þessu hliðstætt. Ég læt því nægja, nema tilefni gefist til umr., að vísa til athugasemdanna við frumvarpið, þar sem dregin eru fram helztu rök fyrirmálinu, og óska eftir, aðmálinu verði vísað til 2. umr. og allshn.
Þingræður haldnar á Alþingi Íslendinga



Herra forseti. Það er gamall og góður þingsiður, þó að ég játi, að hann sé ekki óbrigðull, að gerð er grein fyrir málum af hálfu ríkisstjórnar einnig í síðari deild. Þar sem hæstv. forseti hefur upplýst, að málíð sé stjórnarfrv., vil ég vita, - bann grennslast eftir því kannske, - hvort ríkisstjórnin sé öll hlaupin af landi brott eða týnd eða eitthvað hafi fyrir hana komið. Það er gott að fá það upplýst að gefnu þessu tilefni.
Þingræður haldnar á Alþingi Íslendinga



Herra forseti. Ég fékk nú reynslu af því við 2. umr. þessa máls hér í hv. d., að ekki mundi þýða að bera fram neinar efnisbreytingar við þetta frv., en ég vildi þó segja örfá orð og um leið leggja hér fram skriflega smábreytingu frá hálfu landbn. eða þess hluta hennar, sem er hér viðstaddur, en skrifstofustjóri benti okkur á, að það vantar annaðhvort eða hefur fallið niður í 21. gr. eitt orð, þannig að á undan orðunum „vanefnda þeirra“ bætist: vegna. - Vil ég leyfa mér að biðja hæstv. forseta að leita afbrigða fyrir þessari till., þar sem hún er of seint fram komin og skrifleg. En að öðru leyti skal ég segja hér örfá orð nú, um leið og þetta mál fer út úr hv. d., einkum vegna þess, að það hefur komið fram sú lýsing á brtt. mínum og hv. 2. þm. Skagf., sem hér voru felldar við 2. umr. í hv. deild, að þetta hafi verið yfirboðstillögur, fluttar í auglýsingaskyni. Út af því vil ég segja það, að þær till., sem þar var um að ræða, voru ekki neitt annað en að færa frv. til samræmis við það, sem mþn. í landbúnaðarmálum, sem frv. samdi upphaflega, lagði til. Og ég vil minna á, ekki sízt hv. framsóknarmenn, að í þeirri mþn. voru m.a. tveir af virðulegustu mönnum þeirra flokks í sveitum landsins, skólastjórinn á Hólum, Kristján Karlsson, og formaður Búnaðarfélags Íslands, Þorsteinn Sigurðsson, og mætti því segja: Ja, yfir hvað voru þessir menn og við hinir að bjóða? Hluturinn er sá, að þær till., sem þar er um að ræða, eru ekki neinar yfirboðstillögur, heldur fluttar af brýnni nauðsyn sveitamanna og bændastéttarinnar í beild. Og ég vil segja það, að ég býst við, að það sé eins með alla mína samstarfsmenn í nýbýlastjórn ríkisins og mig, að okkur mun ekki þykja það neitt ánægjulegt að þurfa að framkvæma 26. gr. þessa frv. þannig að neita fjórða hverjum manni a.m.k. um þá aðstoð, sem þar er faríð fram á af þeim mönnum, sem eiga rétt til aðstoðarinnar. Í öðru lagi er svo þess að geta, að þegar það er orðið kunnugt, að byggingarkostnaður íbúðarhúsa fer stórkostlega hækkandi og kannske sjaldan eða aldrei eins mikið og nú á þessu ári, þá er ekki ánægjulegt til þess að hugsa að geta ekki hækkað lánin neitt frá því, sem þau eru, þar sem hámarkið er um 30% byggingarkostnaðar. En þrátt fyrir það flyt ég nú ekki neinar aðrar brtt. og auðvitað óska þess, að þetta frv. verði þá samþ. sem fyrst, því að það er orðið á eftir tímanum vegna þeirra jarðræktarframkvæmda, sem eiga að gerast á þessu vori. Er því æskilegt, að því verði hraðað, og væntanlega verður séð um það í hv. Ed. - Ég skal svo afhenda hæstv. forseta þessa orðalagsbreytingu á 21. gr.
Þingræður haldnar á Alþingi Íslendinga

Forseti (EmJ): Mér hefur borizt svo hljóðandi bréf frá hæstv. forseta Nd.: „Mér hefur í dag borizt svo hljóðandi bréf frá Ólafi Björnssyni, 9. landsk. þm.: „Þar sem mér er ókleift að gegna þingstörfum til næstu mánaðamóta vegna utanferðar og síðar prófa við Háskóla Íslands, óska ég þess hér með, að varamaður minn, Jónas Rafnar hdl., Akureyri, taki í minn stað sæti á Alþingi frá og með 20. þ.m. og verði til þess gerðar nauðsynlegar ráðstafanir varðandi samþykkt kjörbréfs o.fl.“ Þetta er yður, herra forseti, hér með tilkynnt, með ósk um að þér látið fara fram í Sþ. rannsókn á kjörbréfi varamanns.“ Kjörbréf þessa varamanns liggur hér einnig fyrir, og ég vildi leyfa mér að leggja til, að kjörbréfanefnd taki það til athugunar, fundarhlé yrði gefið í nokkrar mínútur og síðan yrði frá málinu gengið. - Fundarhlé.



Herra forseti. Með því að Ólafur Björnsson, bv. 9. landsk., víkur af þingi, höfum við tekið fyrir bréf frá forseta Sþ. um, að varamaður taki sæti fyrir hann, og liggur hér fyrir kjörbréf fyrir Jónas Rafnar á Akureyri sem fyrsta varauppbótarþm. Sjálfstfl. N. hefur athugað kjörbréfið, og hún leggur einróma til, að kosningin sé tekin gild og kjörbréfið verði samþykkt.
Þingræður haldnar á Alþingi Íslendinga



Herra forseti. Það er vegna fregnar, sem ég sé hér í blaði í morgun, sem ég vildi hreyfa málefni við hæstv. forseta. Þar er sagt: „Á síðasta fundi bæjarráðs, er haldinn var á þriðjudaginn, voru lagðar fram tvær tillögur frá umferðarnefndinni varðandi bílaumferð í miðbæ Reykjavíkur. Önnur tillagan er á þá leið, að nú verði bannaðar bifreiðastöður í Templarasundi að austanverðu, en sú gata liggur milli dómkirkjunnar og alþingishússins út að Vonarstræti, og er þar mikil bílaumferð, m.a. í sambandi við útfarir frá dómkirkjunni.“ Svona hljóðar þessi fregn. Út af fyrir sig er ekkert við það að athuga og ekki nema til góðs frá umferðarsjónarmiði, að þarna séu bönnuð bílastæði. En ég geri ráð fyrir því, að fyrir ýmsa þingmenn muni þetta koma sér mjög illa, ef ekki verða gerðar ráðstafanir - einhverjar aðrar - til úrbóta fyrir þingmenn. Ég vil því skjóta því til hæstv. forseta, að forsetar ásamt skrifstofustjóra Alþingis athugi, hvaða ráð séu hér tiltækileg. Hugsanlegt væri að semja um það við bæjaryfirvöldin, að þingmönnum yrði, meðan Alþingi stendur, ætlaður forgangsréttur að bílastæðum á torginu bak við dómkirkjuna. Hugsanlegt er að taka eitthvað af lóðinni hér vestanvert við alþingishúsið og nota í þessu skyni, og er þó þar, eins og sakir standa, á meðan Listamannaskálinn stendur, ekki um mikið rúm að ræða. En það er greinilegt, að ef á að banna bifreiðastöður á þeim slóðum, sem ég gat um, þá skapast gersamlega óviðunandi ástand fyrir þingmenn, nema því aðeins að ráðstafanir séu gerðar einhverjar aðrar. Og þar sem mér skilst, að við liggi, að þessi samþykkt verði gerð og henni verði þá framfylgt, tel ég, að hér sé ekki um mjög mikinn tíma til stefnu að ræða. Ég tel málið naumast þess eðlis, að þörf sé á að flytja um það þáltill., en hins vegar slíkt, að ekki sé hægt að láta það afskiptalaust, og vona, að þessi ábending nægi til þess, að hæstv. forsetar taki það til athugunar og þeirrar fyrirgreiðslu, sem þörf er á. Ég skal taka fram, að sjálfan mig varðar málið ekki mikið, vegna þess að ég hef yfirleitt bíl ekki standandi hér. En mér er ljóst af því að sjá, hvernig bílum er skipað fyrir utan húsið og hversu fjölmargir þm. eiga hér hlut að máli, að fullkomið öngþveiti mundi skapast, ef ekki verður við gert í tíma.

Forseti (GJóh): Það mun verða orðið við þessari ábendingu hv. 1. þm. Reykv., og mun málið verða athugað.